PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ১৫ অক্টোবর, ২০২০
ভারতের আরও একটি অপ্রত্যাশিত সাফল্য, আক্রান্তের সংখ্যা দ্বিগুণ হওয়ার সময় বেড়ে প্রায় ৭৩ দিন; শতাংশের হিসেবে আক্রান্তের সংখ্যা আরও কমেছে; এই সংখ্যা এখন প্রায় ১১ শতাংশ
ভারতে লাগাতার আরোগ্য লাভের সংখ্যা দ্রুতগতিতে বৃদ্ধি পাচ্ছে। একইভাবে আক্রান্তের সংখ্যাও ধারাবাহিকভাবে কমছে। এর ফলে, আক্রান্ত হওয়ার সময় বেড়ে দ্বিগুণ হয়েছে। এখন আক্রান্তের হওয়ার সময় বেড়ে হয়েছে প্রায় ৭৩ দিন । এর ফলে, দৈনিক ভিত্তিতে আক্রান্তের সংখ্যা ক্রমশ কমছে এবং স্বাভাবিকভাবেই আক্রান্ত হওয়ার সময়েও বৃদ্ধি হচ্ছে। ভারতে আগস্টের মাঝামাঝি আক্রান্তের সংখ্যা দ্বিগুণ হওয়ার হার ছিল ২৫.৫ দিন। এই হার এখন বেড়ে প্রায় ৭৩ দিনে পৌঁছেছে। রাজ্য ও কেন্দ্রশাসিত অঞ্চলগুলির সমন্বয়মূলক প্রয়াস গ্রহণের ফলে এবং কেন্দ্রীয় সরকারের উপযুক্ত রণকৌশল গ্রহণের মাধ্যমেই এই সাফল্য অর্জিত হয়েছে। অবশ্য, এই সাফল্যের পেছনে চিকিৎসক, আধা-চিকিৎসক ও কোভিড-১৯ মোকাবিলার কাজে যুক্ত অগ্রভাগে থাকা কর্মীদের নিঃস্বার্থ সেবা জড়িয়ে রয়েছে। দেশে গত ২৪ ঘন্টায় ৮১,৫১৪ জন আরোগ্য লাভ করেছেন। এর ফলে, সুস্থতার সংখ্যা বেড়ে হয়েছে প্রায় ৬৪ লক্ষ। দৈনিক ভিত্তিতে আরোগ্য লাভের সংখ্যা বৃদ্ধি পাওয়ায় জাতীয় স্তরেও সুস্থতার হার বাড়ছে। বর্তমানে এই হার ৮৭.৩৬ শতাংশ। ১০টি রাজ্য ও কেন্দ্রশাসিত অঞ্চল থেকেই ৭৯ শতাংশ আরোগ্য লাভ করেছেন। সর্বাধিক ১৯ হাজারের বেশি আরোগ্য লাভ করেছেন মহারাষ্ট্র থেকে। এছাড়াও, একদিনেই ৮ হাজারের বেশি করোনা রোগী সুস্থ হয়েছে কর্ণাটকে। বর্তমানে দেশে মোট আক্রান্তের ১১.১২ শতাংশ সুস্পষ্টভাবে করোনায় আক্রান্ত। আক্রান্তের সংখ্যা ৮ লক্ষ ১২ হাজার ৩৯০। এথেকেই প্রমাণিত হয়, গত এক সপ্তাহ ধরে মোট আক্রান্তের সংখ্যা ৯ লক্ষের নিচে রয়েছে। দেশে গত ২৪ ঘন্টায় ৬৭,৭০৮ জন নতুন করে করোনায় আক্রান্ত হয়েছেন। এর মধ্যে ৭৭ শতাংশই আক্রান্ত হয়েছেন ১০টি রাজ্য ও কেন্দ্রশাসিত অঞ্চল থেকে। সর্বাধিক ১০ হাজারের বেশি আক্রান্তের খবর মিলেছে মহারাষ্ট্র থেকে। কর্ণাটক থেকে আক্রান্ত হয়েছেন ৯ হাজারের বেশি। দেশে গত ২৪ ঘন্টায় করোনাজনিত কারণে ৬৮০ জনের মৃত্যু হয়েছে। এই পরিসংখ্যান থেকে সুস্পষ্ট হয় যে, গত ১২ দিন দেশে করোনায় মৃত্যুর সংখ্যা ১ হাজারের নিচে রয়েছে। গত ২৪ ঘন্টায় যে ৬৮০ জনের মৃত্যু হয়েছে, তার মধ্যে প্রায় ৮০ শতাংশের মৃত্যুর খবর মিলেছে ১০টি রাজ্য ও কেন্দ্রশাসিত অঞ্চল থেকে। সর্বাধিক ১৫৮ জনের মৃত্যু হয়েছে মহারাষ্ট্রে।
কোভিড-১৯ এর বিরুদ্ধে ব্যবস্থা গ্রহণের জন্য গবেষণা ও টিকাকরণ কর্মসূচির বিষয়ে পর্যালোচনা বৈঠকে পৌরহিত্য করেছেন প্রধানমন্ত্রী
প্রধানমন্ত্রী শ্রী নরেন্দ্র মোদী কোভিড-১৯ মহামারীর বিরুদ্ধে ব্যবস্থা গ্রহণের জন্য গবেষণা ও টিকাকরণ সংক্রান্ত পরিকাঠামোর বিষয়ে একটি পর্যালোচনা বৈঠকে পৌরহিত্য করেছেন। বৈঠকে নমুনা পরীক্ষার প্রযুক্তি, সংক্রমিতদের সনাক্তকরণ, ওষুধ, চিকিৎসা ব্যবস্থা ইত্যাদি বিষয় নিয়ে আলোচনা হয়েছে। কেন্দ্রীয় স্বাস্থ্য মন্ত্রী ডাঃ হর্ষবর্ধন সহ নীতি আয়োগের স্বাস্থ্য বিভাগীয় সদস্য, মুখ্য বৈজ্ঞানিক উপদেষ্টা, প্রবীণ বিজ্ঞানী ও পদস্থ আধিকারিকরা বৈঠকে যোগ দেন। কোভিড-১৯ মহামারীর মধ্যে উদ্ভূত পরিস্থিতিতেও ভারতীয় টিকা উদ্ভাবন সংক্রান্ত উদ্যোগ এবং যাঁরা টিকা তৈরির কাজে যুক্ত আছেন, তাঁদের সকলের উদ্যোগকে প্রধানমন্ত্রী প্রশংসা করেছেন। এইসব উদ্যোগে সরকারের তরফে সবরকম সহযোগিতার অঙ্গীকার করেছেন। প্রধানমন্ত্রী বলেছেন, পরিচালনগত সংস্কার অত্যন্ত গুরুত্বপূর্ণ ইতিবাচক একটি পদ্ধতি। প্রতিটি ক্ষেত্রের বিশেষজ্ঞদের এবং যাঁরা গবেষণার কাজে নতুনভাবে উঠে আসছেন, তাঁদের প্রত্যেককে যথাযথভাবে কাজে লাগাতে হবে।
এফএসএসএআই – এর ‘ভিশন ২০৫০’ এ সরকারের উদ্যোগের বিষয়ে আন্তঃমন্ত্রিগোষ্ঠীর বৈঠকে পৌরহিত্য করেছেন ডাঃ হর্ষবর্ধন
কেন্দ্রীয় স্বাস্থ্য ও পরিবার কল্যাণ মন্ত্রী ডাঃ হর্ষবর্ধন আজ এফএসএসএআই, বিভিন্ন মন্ত্রকের পদস্থ আধিকারিকদের সঙ্গে আন্তঃমন্ত্রীগোষ্ঠীর বৈঠকে পৌরহিত্য করেছেন। যথাযথ খাবার খাওয়া – ইট রাইট ইন্ডিয়া মুভমেন্টের লক্ষ্য অর্জনে ভিশন ২০৫০ এ সরকারের উদ্যোগের বিষয়ে এই বৈঠকে আলোচনা করা হয়েছে। মন্ত্রী বলেছেন, ভারতে খাদ্যের কারণে নানা অসুখের ফলে ১ হাজার ৫০০ কোটি মার্কিন ডলার ক্ষতি হয়। এদেশের ২১ শতাংশ শিশু স্থূলকায়, ৩৬ শতাংশ কম ওজন এবং ৩৮ শতাংশ শিশু যথাযথভাবে বেড়ে না ওঠার সমস্যার সম্মুখীন। রক্তাল্পতার মতো সমস্যায় ভুগছে দেশে ৫০ শতাংশ মহিলা ও শিশু। অন্যদিকে, ২০০৫-১৫-র মধ্যের হিসাবে দেশে ১৮.৬ শতাংশ পুরুষ স্থূলকায় সমস্যায় ভুগছেন। এক দশক আগে যা ছিল ৯.৩ শতাংশ। অন্যদিকে, মহিলারা অপুষ্টিজনিত কারণে মারা যাচ্ছেন ২০.৭ শতাংশ। এক দশক আগে এই পরিমাণ ছিল ১২.৬ শতাংশ। তাই, খাদ্য সুরক্ষা থেকে পুষ্টি সুরক্ষার দিকে নজর দেওয়ার জন্য উদ্যোগ নেওয়া হয়েছে।
ডাঃ হর্ষবর্ধন সমস্ত এইমস্ চিকিৎসা প্রতিষ্ঠান এবং কেন্দ্রীয় সরকারি হাসপাতালগুলির প্রধানদের সঙ্গে জনআন্দোলন ও কোভিড আদর্শ আচরণ সম্পর্কিত বিষয়ে বৈঠক করলেন
কেন্দ্রীয় স্বাস্থ্য ও পরিবার কল্যাণ মন্ত্রী ডাঃ হর্ষবর্ধন বুধবার সমস্ত এইমস্ চিকিৎসা প্রতিষ্ঠান এবং কেন্দ্রীয় সরকারি হাসপাতালগুলির প্রধানদের সঙ্গে কোভিড আদর্শ আচরণ সম্পর্কিত জনআন্দোলনের আওতায় গৃহীত পদক্ষেপগুলি ভিডিও কনফারেন্সের মাধ্যমে পর্যালোচনা করেছেন। মহামারীর বিরুদ্ধে দেশের সমবেত লড়াইয়ে আগামী কয়েক মাসের গুরুত্বের কথা উল্লেখ করে ডাঃ হর্ষবর্ধন বলেন, আমরা কোভিড-১৯ এর বিরুদ্ধে লড়াইয়ে দশম মাসে প্রবেশ করতে চলেছি। গত ৮ই জানুয়ারি আমরা বিশেষজ্ঞ গোষ্ঠীর সঙ্গে প্রথম বৈঠকে মিলিত হয়েছিলাম। তখন থেকে কোভিডের বিরুদ্ধে লড়াইয়ের এই যাত্রা নিরন্তর এগিয়ে চলেছে। বর্তমানে আমরা গর্বের সঙ্গে একথা বলতে পারি যে, কোভিড-১৯ এর বিরুদ্ধে আমাদের লড়াইয়ে আমরা বিভিন্ন ক্ষেত্রে তাৎপর্যপূর্ণ উন্নতি করেছি এবং প্রয়োজনীয় পরিকাঠামো গড়ে তুলেছি। তিনি কোভিড-১৯ এর বিরুদ্ধে লড়াইয়ে যুক্ত সংশ্লিষ্ট সকলের নিরলস ও আন্তরিক প্রচেষ্টার জন্য কৃতজ্ঞতা প্রকাশ করে যে সমস্ত করোনা যোদ্ধা প্রয়াত হয়েছেন, তাঁদের প্রতি গভীর মর্মবেদনা প্রকাশ করেন। প্রধানমন্ত্রীর আন্তরিক আহ্বানের প্রেক্ষিতে এ মাসের ৮ তারিখ থেকে কোভিড আদর্শ আচরণ সম্পর্কিত বিষয়ে সারা দেশে জনআন্দোলন গড়ে তোলার সূচনা হয়েছে।
কোভিড-১৯ এর বিরুদ্ধে জনআন্দোলনে আয়ুষ ক্ষেত্র গতিসঞ্চার করবে, প্রায় ২ হাজার জন কোভিড-১৯ শপথ গ্রহণ করেছেন
আয়ুষ মন্ত্রকের পক্ষ থেকে কোভিড-১৯ সম্পর্কিত জনআন্দোলন অভিযানের সূচনা হয়েছে। এই আন্দোলন কোভিড-১৯ এর প্রেক্ষিতে জনস্বাস্থ্য সম্পর্কিত এক আদর্শ আচরণ অনুসরণ করা। উল্লেখ করা যেতে পারে, প্রধানমন্ত্রী গত ৮ই অক্টোবর এক ট্যুইটের মাধ্যমে কোভিড আদর্শ আচরণ সম্পর্কিত জনআন্দোলন গড়ে তোলার জন্য দেশবাসীর প্রতি আহ্বান জানিয়েছিলেন। সাধারণ মানুষের অংশগ্রহণের মাধ্যমে এই আন্দোলন অভিযান পরিচালিত হবে। আয়ুষ ক্ষেত্রের সঙ্গে যুক্ত চিকিৎসক ও পেশাদাররা সারা দেশে কোভিড সম্পর্কিত বিভিন্ন প্রাসঙ্গিক তথ্য প্রচার করবেন। আয়ুষ মন্ত্রকের অধীন সমস্ত প্রতিষ্ঠান সহ রাজ্য ও কেন্দ্রশাসিত অঞ্চলের আয়ুষ কার্যালয়গুলিকেও কোভিড-১৯ সংক্রান্ত এই জনআন্দোলনে সাধারণ মানুষকে সচেতন করে তোলার জন্য সামিল করা হচ্ছে।
পঞ্চম আয়ুর্বেদ দিবস উদযাপনের মূল ভাবনা কোভিড-১৯ এর বিরুদ্ধে লড়াইয়ে আয়ুর্বেদ
এ বছরের আয়ুর্বেদ দিবস উদযাপনে কোভিড-১৯ মহামারী মোকাবিলায় আয়ুষ চিকিৎসা পদ্ধতির সম্ভাব্য ভূমিকা মূল ভাবনা হয়ে উঠতে চলেছে। ২০১৬ থেকে প্রতি বছর ধন্বন্তরী জয়ন্তী দিবসটি আয়ুর্বেদ দিবস হিসাবে উদযাপিত হয়ে আসছে। এ বছর ১৩ই নভেম্বর আয়ুর্বেদ দিবস উদযাপন করা হবে। আয়ুর্বেদ দিবস উদযাপনের উদ্দেশ্য হ’ল – আয়ুর্বেদ ক্ষেত্রকে আরও সুদৃঢ় করার পাশাপাশি, অভিনব আয়ুষ চিকিৎসা পদ্ধতির ওপর আলোকপাত করা। আয়ুর্বেদ পেশাকে যথাযথ সম্মান জানাতে এবারের আয়ুর্বেদ দিবস উদযাপন আরও বেশি তাৎপর্যপূর্ণ হয়ে উঠেছে।
বিশ্ব জুড়ে সবথেকে বড় জেনেরিক ওষুধের উৎপাদন ও রপ্তানীর কেন্দ্র হয়ে উঠেছে ভারত
কেন্দ্রীয় সার ও রসায়ন মন্ত্রী শ্রী ডি ভি সদানন্দ গৌড়া বলেছেন, বিশ্বে জেনেরিক ওষুধ নির্মাণ ও রপ্তানীর সবথেকে বড় কেন্দ্র হয়ে উঠেছে ভারত। প্রাথমিকভাবে কোভিড-১৯-এর চিকিৎসার সময় জরুরি ভিত্তিতে হাইড্রোক্সিক্লোরোকুইনিন এবং অ্যাজিথ্রোমাইসিনকে জরুরি ভিত্তিতে প্রয়োগের জন্য বাছাই করা হয়েছিল। ভারত এই ওষুধ দুটি, ১২০টির বেশি দেশকে সরবরাহ করেছে। এই ভাবে ওষুধ সরবরাহের ক্ষেত্রে ভারত আন্তর্জাতিক দুনিয়ায় নির্ভরযোগ্য হয়ে উঠেছে। মার্কিন যুক্তরাষ্ট্রের এফডিএ-র নিয়ম মেনে সেদেশের বাইরে সবথেকে বেশি ওষুধ নির্মাণ কেন্দ্র ভারতেই রয়েছে। ল্যাটিন আমেরিকা এবং ক্যারিবিয় দেশগুলির জন্য ফিকি আয়োজিত লিডস ২০২০ সম্মেলনে ১৪ই অক্টোবর মন্ত্রী ভাষণ দিচ্ছিলেন। তিনি বলেছেন, ভারতের ওষুধ উৎপাদন ক্ষেত্র ২০২৪ সালের মধ্যে ৬ হাজার ৫০০ কোটি মার্কিন ডলারের সমতুল শিল্পে পরিণত হবে। বর্তমানে দেশে ৩টি বড় ওষুধ উৎপাদন পার্ক এবং ৪টি চিকিৎসা সংক্রান্ত সরঞ্জাম উৎপাদন পার্ক তৈরি হচ্ছে।
অর্থমন্ত্রী শ্রীমতী নির্মলা সীতারমন জি-২০ অর্থমন্ত্রী এবং কেন্দ্রীয় ব্যাঙ্কের গভর্নরদের বৈঠকে ভিডিও কনফারেন্সের মাধ্যমে যোগ দিলেন
কেন্দ্রীয় অর্থ তথা কর্পোরেট বিষয়ক মন্ত্রী শ্রীমতী নির্মলা সীতারমন আজ এখানে ভিডিও কনফারেন্সের মাধ্যমে সৌদি আরবের সভাপতিত্বে অনুষ্ঠিত জি-২০ দেশগুলির অর্থমন্ত্রী তথা কেন্দ্রীয় ব্যাঙ্কগুলির গভর্নরদের বৈঠকে অংশ নেন। এই বৈঠকে জি-২০ দেশগুলির অর্থমন্ত্রী ও কেন্দ্রীয় ব্যাঙ্কগুলির গভর্নররা বর্তমান বিশ্ব আর্থিক পরিস্থিতি এবং কোভিড-১৯ মহামারীর প্রেক্ষিতে জি-২০ দেশগুলির ভূমিকা নিয়ে আলোচনা করেন। বৈঠকের প্রথম অধিবেশনে অর্থমন্ত্রী কোভিড-১৯-এর বিরুদ্ধে জি-২০ দেশগুলির কর্মপরিকল্পনা রূপায়ণের ক্ষেত্রে সর্বশেষ অগ্রগতি সম্পর্কে নিজের বক্তব্য পেশ করেন। শ্রীমতী সীতারমন জোর দিয়ে বলেন, জি-২০ দেশগুলির কর্মপরিকল্পনায় যে সমস্ত প্রতিশ্রুতি দেওয়া হয়েছিল, তা বর্তমান নীতিসমূহের সঙ্গে সাযুজ্য রেখে কোভিড-১৯-এর বিরুদ্ধে সমবেত লড়াইয়ের মানসিকতা গড়ে তুলতে হবে। জি-২০ কর্মপরিকল্পনার প্রতিশ্রুতিগুলির বাস্তবায়ন সম্পর্কে মূল নীতি-নির্দেশিকাগুলি সম্পর্কে শ্রীমতী সীতারমন অর্থ ব্যবস্থার পুনরুদ্ধারে স্বাস্থ্য ও আর্থিক ক্ষেত্রে সামঞ্জস্য বজায় রাখার ওপর গুরুত্ব দেন। এ প্রসঙ্গে তিনি বলেন, সদস্য দেশগুলির মধ্যে অর্থ ব্যবস্থার পুনরুদ্ধারে যাবতীয় প্রাসঙ্গিক নীতিগুলির মধ্যে অভিন্নতা বজায় রাখতে হবে এবং বিশ্ব নিয়ন্ত্রণমূলক ব্যবস্থায় প্রয়োজনীয় সংস্কারের ওপর গুরুত্ব দিতে হবে।
ভারত এবং তুর্কমেনিস্তানের রাষ্ট্রপতির মধ্যে টেলিফোনে বার্তালাপ
রাষ্ট্রপতি শ্রী রামনাথ কোবিন্দ আজ তুর্কমেনিস্তানের রাষ্ট্রপতির মিঃ গুরবাঙ্গুলি বের্দিমুহামেদভ-এর সঙ্গে টেলিফোনে কথা বলেছেন। উভয় নেতায় ঐতিহাসিক ও সভ্যতার যোগসূত্রে ভিত্তিতে তৈরি দুই দেশের মধ্যে উষ্ণ সৌহার্দ্যপূর্ণ সম্পর্কের বিষয়টি তুলে ধরেন। বিভিন্ন ক্ষেত্রে সহযোগিতার ধারাবাহিক অগ্রগতি সম্পর্কে তারা সন্তোষ ব্যক্ত করেন। উভয় দেশের রাষ্ট্রপতি বাণিজ্য ও অর্থনৈতিক ক্ষেত্রে অপার সম্ভাবনার বিষয়ে সহমত পোষণ করেন এবং ওষুধ শিল্প প্রস্তুত ক্ষেত্রে ভারত ও তুর্কমেনিস্তানের সংস্থাগুলির মধ্যে যৌথ সহযোগিতার কথা উল্লেখ করেন। তুর্কমেনিস্তানের রাষ্ট্রপতি এই টেলিফোন করার জন্য ভারতের রাষ্ট্রপতিকে ধন্যবাদ জানান এবং ভারতের সঙ্গে দ্বিপাক্ষিক সম্পর্ক জোরদার করার ক্ষেত্রে তাঁর ব্যক্তিগত প্রতিশ্রুতির কথা তুলে ধরেন।
সাই কর্তৃপক্ষ কোভিড আক্রান্ত প্যারা আর্চার অঙ্কিতকে সোনেপতের একটি হাসপাতালে ভর্তি করেছে
সোনেপতে সাই কেন্দ্রে জাতীয় শিবিরে থাকার সময় প্যারা আর্চার অঙ্কিতের নমুনা পরীক্ষায় করোনা ভাইরাসের উপস্থিতির প্রমাণ মিলেছে। এই প্রেক্ষিতে অঙ্কিতের উপযুক্ত চিকিৎসা ও স্বাস্থ্যের ওপর তীক্ষ্ণ নজর রাখার জন্য তাঁকে সোনেপতের ভগবান দাস হাসপাতালে ভর্তি করা হয়েছে। গত ৫ই অক্টোবর থেকে সোনেপতের সাই কেন্দ্রে প্যারা আর্চার শিবির শুরু হয়েছিল। এই শিবিরে ৮ জন তীরন্দাজ তাঁদের কোভিড নেগেটিভ সংক্রান্ত আরটিপিসিআর নমুনা পরীক্ষার রিপোর্ট জমা দেওয়ার পর প্রশিক্ষণ শুরু করেন। এরপর, আদর্শ কর্মপরিচালন বিধি অনুযায়ী সমস্ত তীরন্দাজের গত ১২ই অক্টোবর পুনরায় নমুনা পরীক্ষা করা হয়। এবারের নমুনা পরীক্ষায় প্যারা আর্চার অঙ্কিত করোনা ভাইরাসে সংক্রমিত হয়েছেন বলে জানা যায়। এরপরই তাঁকে অবিলম্বে উপযুক্ত চিকিৎসার জন্য সোনেপতের ঐ হাসপাতালে ভর্তি করা হয়।
পিআইবি’র আঞ্চলিক কার্যালয় থেকে প্রাপ্ত তথ্য
• মহারাষ্ট্র : রাজ্য সরকারের মিশন বিগিন এগেইন কর্মসূচির অঙ্গ হিসাবে আজ থেকে গ্রন্থাগার, উচ্চ শিক্ষা প্রতিষ্ঠান, মেট্রো রেল পরিষেবা ও সাপ্তাহিক বাজারগুলি খোলার অনুমতি দেওয়া হয়েছে। রাজ্য সরকারের পক্ষ থেকে এক আদেশ জারি করে বলা হয়েছে, সংক্রমিত জোনের বাইরে সর্বত্র বৃহস্পতিবার থেকে যাবতীয় কাজকর্মে অনুমতি দেওয়া হবে।
• গুজরাট : কোভিড মহামারীর সময় এ নিয়ে দ্বিতীয়বার গুজরাট হাইকোর্ট ১৬-১৯ অক্টোবর পর্যন্ত সার্বিক স্যানিটাইজেশনের জন্য বন্ধ থাকছে। হাইকোর্টের রেজিস্ট্রার জেনারেল বুধবার এক সার্কুলারে একথা জানিয়েছেন। এদিকে রাজ্যে করোনায় আক্রান্তের সংখ্যা ১ লক্ষ ৫৫ হাজার ছাড়িয়েছে।
• রাজস্থান : রাজ্যের মুখ্যমন্ত্রী কোভিড-১৯ সংক্রান্ত কল্যাণমূলক কর্মসূচিগুলির সামাজিক অডিট করার সিদ্ধান্ত নিয়েছেন। দেশে এই প্রথমবার অসরকারি সংগঠনগুলিকে দিয়ে এ ধরনের অডিট করা হচ্ছে।
• মধ্যপ্রদেশ : রাজ্যে নবরাত্রি উৎসবের সময় দেবী দুর্গার সমস্ত মন্দির পুণার্থীদের জন্য খোলা রাখার সিদ্ধান্ত হয়েছে। এদিকে রাজ্যের মুখ্যমন্ত্রী করোনা সংক্রমণের প্রেক্ষিতে সম্ভব হলে বাড়িতে পূজার্চনা করার জন্য জনসাধারণের প্রতি আবেদন জানিয়েছেন।
• আসাম : রাজ্যে গত ২৪ ঘন্টায় ১ লক্ষ ৩৯ হাজারেরও বেশি কোভিড-১৯ নমুনা পরীক্ষা করা হয়েছে। আক্রান্তের সংখ্যা বেড়ে ১ লক্ষ ৯৮ হাজার ছাড়িয়েছে।
• মেঘালয় : রাজ্যে আজ আরও ১৭৬ জন করোনা থেকে আরোগ্য লাভ করেছেন। এদিকে সুস্পষ্টভাবে করোনায় আক্রান্তের সংখ্যা ২ হাজার ৩৩৯।
• কেরল : রাজ্যের মুখ্যমন্ত্রী আজ তিরুবনন্তপুরমে ইন্সটিটিউট অফ অ্যাডভান্সড ভাইরলজির উদ্বোধন করেছেন। এই প্রতিষ্ঠানটিতে বিভিন্ন ধরনের ভাইরাস, সংক্রমণ ও তার চিকিৎসা-পদ্ধতিগত বিভিন্ন দিক নিয়ে গবেষণাধর্মী কাজকর্ম হবে। এদিকে রাজ্যে বর্তমানে ৯৩ হাজার ৮৩৭ জন রোগীর চিকিৎসা চলছে। এখনও পর্যন্ত করোনাজনিত কারণে মৃত্যু হয়েছে ১ হাজার ৬৬ জনের।
• তামিলনাডু : রাজ্যে করোনায় আক্রান্তের সংখ্যা পরপর ৩ দিন লাগাতার কমছে। রাজ্যে বুধবার ৪ হাজার ৪৬২ জনের সংক্রমিত হওয়ার খবর মিলেছে।
• কর্ণাটক : রাজ্যে উপ-নির্বাচনে ভোট প্রার্থীদের দু’দিনে একবার করে নমুনা পরীক্ষা করা হবে। এবারের দশেরা ও দীপাবলী উৎসবের মরশুমে মহামারীর প্রেক্ষিতে রাজ্য সরকার বুধবার একগুচ্ছ নীতি-নির্দেশিকা জারি করেছে।
• অন্ধ্রপ্রদেশ : কেন্দ্রীয় সরকারের অনুমতির পরও রাজ্যে সিনেমা হল ও মাল্টিপ্লেক্সগুলি বন্ধ রয়েছে। আজ থেকেই এগুলি পুনরায় খোলার অনুমতি দেওয়া হয়েছে। এদিকে প্রতিটি রঙ্গমঞ্চ আদর্শ প্রণালী বিধি অনুযায়ী কোভিড-১৯ সংক্রান্ত নীতি-নির্দেশিকা রূপায়ণ খাতে ৪ লক্ষ টাকা করে খরচ করেছে।
• তেলেঙ্গানা : রাজ্যে গত ২৪ ঘন্টায় আরও ১ হাজার ৪৩২ জনের সংক্রমিত হওয়ার এবং ৮ জনের মৃত্যুর খবর মিলেছে। এর ফলে, রাজ্যে করোনায় আক্রান্তের সংখ্যা ২ লক্ষ ১৭ হাজার ছাড়িয়েছে। এখনও পর্যন্ত মৃত্যু হয়েছে ১ হাজার ২৪৯ জনের। এদিকে কোভিড-১৯ এর বিরুদ্ধে লড়াইয়ে রাজ্য সরকারের প্রচেষ্টায় সহায়তার জন্য অ্যাপেলো হসপিটাল জানিয়েছে দৈনিক-ভিত্তিতে ১০ লক্ষ কোভিড-১৯ টিকা দেওয়ার জন্য তারা প্রস্তুত রয়েছে। কেন্দ্রীয় সরকারের কাছ থেকে টিকা পাওয়ার পরই হাসপাতাল কর্তৃপক্ষ করোনা রোগীদের টিকা দেওয়ার ব্যাপারে প্রয়োজনীয় উদ্যোগ নেবে।
CG/BD/SB
(